VSL sklep III Cp 2601/2002
Sodna praksa višjih sodišč, 2002-12-11

izvršba na nepremičnine - kmetijsko zemljišče - izročitev

Pred izdajo sklepa o izročitvi na javni dražbi pridobljenega kmetijskega zemljišča, gozda ali kmetije, mora izvršilno sodišče pridobiti potrdilo upravne enote, ali je morebitni prenos lastnine na najboljšega ponudnika v skladu z ZKZ.

Pritožbi se ugodi, izpodbijani sklep se razveljavi in se zadeva vrne sodišču prve stopnje v nov postope.

Sodišče prve stopnje je z izpodbijanim sklepom kupcu izročilo na javni dražbi prodan in kupcu domaknjen 1/3 delež na nepremičini, vpisani v vl. št. X k.o. Vrhovec, in odredilo vknjižbo lastninske pravice po pravnomočnosti sklepa.

Zoper takšen sklep se je pritožila dolžnica zaradi bistvene kršitve določb postopka in predlaga, naj sodišče druge stopnje izpodbijani sklep razveljavi. Navaja, da je sklep o domiku, ki je sicer postal pravnomočen, absolutno ničen in na njegovi podlagi ni mogoče izdati sklepa o izročitvi. Zmotno je stališče, da za kupca kot pravno osebo, registrirano v Republiki Sloveniji, ne veljajo nikakršne omejitve za pridobivanje nepremičnin in da domik pomeni originaren pridobitni način. Družbe lahko opravljajo gospodarske posle le v okviru dejavnosti, ki je vpisana v register.

S pritožbenimi navedbami dolžnica le ponavlja pritožbene razloge, s katerimi je izpodbijala sedaj že pravnomočni sklep o domiku, in za preizkus sklepa o izročitvi niso relevantne. Vendar je sodišče druge stopnje ob preizkusu izpodbijanega sklepa glede razlogov, na katere pazi po uradni dolžnosti (drugi odstavek 350. člena Zakona o pravdnem postopku - ZPP, Ur. l. RS, št. 26/99), ugotovilo, da sodišče prve stopnje zaradi zmotne uporabe materialnega prava ni ugotovilo vseh odločilnih dejstev. Na podlagi določbe prvega odstavka 25. člena Zakona o kmetijskih zemljiščih (ZKZ, Ur. l. RS, št. 59/96) mora namreč izvršilno sodišče pred izdajo in razglasitvijo sklepa o izročitvi na javni dražbi pridobljenega kmetijskega zemljišča, gozda ali kmetije pridobiti potrdilo upravne enote, ali je morebitni prenos lastnine na najboljšega ponudnika v skladu s tem zakonom. Če obstoji kateri od razlogov iz tretjega odstavka 19. člena tega zakona, se izdaja potrdila zavrne z odločbo v upravnem postopku, izvršilno sodišče pa mora razveljaviti sklep o domiku in ponovno razpisati dražbo (tretji odstavek 25. člena ZKZ). Sklep o izročitvi je tako mogoče izdati šele potem, ko sodišče ugotovi, da ne gre za nepremičnino v smislu ZKZ, ali ko pridobi potrdilo upravne enote oziroma ko poteče trimesečni rok od zaprosila, pa sodišče ne prejme upravne odločbe (četrti odstavek 25. člena ZKZ).

Sodišče druge stopnje je zato na podlagi 3. točke 365. člena ZPP v zvezi s 15. členom ZIZ pritožbi ugodilo in razveljavilo izpodbijani sklep ter zadevo vrnilo sodišču prve stopnje v nov postopek, da predvsem ugotovi, ali sta nepremičnini, delež na katerih je predmet prodaje v tem izvršilnem postopku, nepremičnini v smislu ZKZ ali ne, in nato ravna v skladu z navedenimi določbami tega zakona ali ponovno neposredno izda sklep o izročitvi.

ZKZ člen 19,  19/3,  25,  25/1,  25/3,  25/4,  19,  19/3,  25,  25/1,  25/3,  25/4.  ZIZ člen 192,  192.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.